
Dragi čitaoci,

Ova knjiga je posvećena najmanjim ali istovremeno najčudnijim bićima na ovoj planeti koji imaju veliku ulogu u prirodnom lancu - insektima. Većina nas se zgražava i plaši ovih bića i retko ko se od nas odvažio da ih pobliže upozna zato ih najradije izbegavamo. Međutim, insekti imaju upečatljivu životnu priču i oni su ne samo lepi već i fascinantni. Ni jednih drugih živih bića nema u tako raznovrsnim varijacijama oblika, boja i sposobnosti kao što su to insekti. Ova bića su vladala našom planetom mnogo, mnogo pre nego što se pojavio čovek. Prvi insekti se pojavili pre oko 400 miliona godina tokom perioda devonske ere. Uporedite samo ovaj podatak sa ljudima koji su se pojavili tek pre dva do tri miliona godina. To je bio period u geološkoj prošlosti Zemlje kada su se biljke i životinje počele intenzivno razvijati na kopnu, uključujući i prve kopnene insekte. Ti rani insekti su bili primitivni u poređenju sa današnjim oblicima ali su predstavljali ključnu evolutivnu inovaciju koja je imala dubok uticaj na razvoj života na kopnu. To su bića koja su prilagodljiva i opstaju kroz vekove i najverovantije će nas i u dalekoj budućnosti nadživeti. Sa preko milion poznatih vrsta i brojem koji se meri u kvadrilijardama, insekti su neizostavan deo lanca ishrane i ekosistema naše planete. Posebno pčele zbog oprašivanja, imaju ključnu ulogu u očuvanju našeg biljnog sveta. Bez njih, život na planeti bi u potpunosti nestao. Ova mala bića su značajnija od bilo kojih drugih kolosa, iako upravo zbog toga ne primećujemo značajnost njihovog postojanja. Ovu knjigu sam posvetila ovim čudesnim bićima pa vas pozivam da zajedno istražimo svet insekata, da se divimo njihovim umeću i da se podsetimo koliko su važni za našu planetu. Neka nam ova knjiga bude vodič kroz taj čudesni svet, podsećajući nas na važnost očuvanja njihovih staništa i naše zajedničke odgovornosti prema prirodi. Hvala vam što ste otvorili ovu knjigu i što delite moju strast prema prirodi kao delu našeg sveta koji zaslužuje našu pažnju i zaštitu.

Sa ljubavlju prema prirodi,

Susanna Dauti Stark

Na Kašparovoj livadi

"Nema ništa lepše od proletnjeg sunca na rascvetanoj livadi.", pomisli Salina, devojčica duge ridje kose dok je brala poljsko cveće i od njega pravila venčić.

"Pogledaj Darja kako su lepi.", pa uzdahne ushićena lepotom šarenih cvetića dok je sanjalačkim pogledom klizila po šarenoj livadi. Devojčica koja je takodje bila ridjokosa kao i ona posmatrala je zadovoljno oba buketića. Mnogi su u prvi mah pomislili da su sestre iako je Salina imala krupne smedje oči a Darja zelene.

"Hoće li te mama pustiti na koncert u subotu uveče?", upita zainteresovano drugaricu. Salina stisne usnice pa slegne ramenima.

"Nemam pojma. Još nisam stigla da je pitam. Još uvek čekam pravi trenutak.", reče pa se spusti usred livade i stade plesti venčić.

Mnogo su vremena provodile tu na Kašparovoj livadi iza njene kuće. Ali na svoju sopstvenu žalost nisu bile jedine koje su ovde provodile svoje slobodno vreme. Dolazila su tu i druga deca iz bliže okoline. Za sve njih je to mesto imalo neku posebnu draž. Neku neobjašnjivu, magičnu moć koja ih je mamila da tu dodju i zaborave na vreme. Zašto to nisu mogli ni sami sebi objasniti ali vreme provedeno na tom mestu je bilo za sve njih nešto posebno. To zemljište od jednog hektara je bio pravi raj za decu koja su rado maštala da su kule skleptane od visoke trave neosvojiva utvrdjenja na nekom magičnom mestu gde vreme nije imalo nikakvo značenje.  Tek na malom deliću zemljišta je Kašpar posadio povrtanjak iza kojeg je bujala raskošna lavanda koju je sušio ispod strehe ambara i od nje pravio jastučiće protiv moljaca. Odmah do tog ljubičastog polja rasla je menta u urednim kolonama. Ništa se nije moglo meriti sa eskplozijom mirisa koji su isparavali i komešali se na njegovom imanju. Sve se preplitalo i lelujalo u nekoj čudnoj kompoziciji dajući čitavom polju neku posebnu notu. Kako bi vetar dunuo, mešali bi se mirisi peršuna i oporog lišća paradajza sa mirisom breskvi i lavande. Na jednom manjem delu je ležala razbacana gvoždjurija sa kojom nije znao kuda će dok je većina oranice bila obrasla najobičnijim korovom. Široka stepa dokle oko doseže oivičena bagremovim šumarkom sa jedne i kućama na periferiji grada sa druge strane. Ono par voćki što je štrčalo bez ikakvog koncepta tu i tamo je prosto pozivalo da se po njima pentra i zasladjuje zrelim plodovima.

Skoro nasred livade caklilo se trskom obraslo jezerce, neiscrpan izvor žaba i vilinih konjica dok su ga šareni leptiri i ptice neprestano prelatali željni da utole žedj i da se bar malo rashlade.

[image: ]

[image: ]

	[image: ]
	 	[image: ]


[image: ]

Prokleta svraka

U isto to vreme nešto podalje od njih skriveni zelenilom žbunja skupljala su dva dečaka neumorno puževe iz vlažne trave. Po pesku im se vukla oveća vreća koju su skoro do četvrtine napunili.

Laki virne u nju pa reče: "Pogledaj kako su ružni! Koliko se samo pene."

"A šta je ono crno? Jedan se uneredio od straha.", pokazuje mu drug prstom pa ga izvadi iz kese i zavitla ga iznad glave.

"Vidi ga! Puž zna da leti!", viče on smejući se pa ga prati pogledom dok se nije sručio na pesak poput klade.

"Ah, Pajo, bolje kaži da pada kao kamen.", pa pogleda na puža koji je pao nedaleko od njih. 

Ovaj ostade na zemlji polomljene kućice dok mu je izmedju smedjih krhotina nadirala bela pena. Ali dečak nije osećao nikakvo sažaljenje već ga naprotiv zgazi nogom pa ga potpuno smoždi. Kao da su to ostali puževi u vreći osetili, uvukoše rogove u glave pa se sasvim zavukoše u svoje kućice.

"Hej, pogledaj tamo, mravinjak! To je mnogo interesantnije. Mravi nisu bar toliko ružni kao puževi.", reče mu Laki.

"Da, puževi su zaista ružni.", potvrdi mu drugar pa zajedno sa njim čučne iznad mravinjaka.

U tom trenutku devojčice naidjoše iza žbunja pa ih ugledaše kako čuče u visokoj travi.

"Pogledaj Salina, eno ona dva bezobraznika.", pokaže Darja na njih prstom pa obe istovremeno potrčaše ka njima.

"Oh, ne! Opet one dve dosade.", namrgodi se Laki čuvši korake iza sebe. Nije uspeo redovno ni da završi rečenicu kad' ugleda njihove senke na zemlji.

"Sram vas bilo! Opet mučite te jadne životinje!", podboči se Salina i izdere se na obojicu.

"Mučimo? Nije to nikakvo mučenje. To su obična gamad, prljave gnjide. Bezvredna bića bez duše koja samo prljaju planetu. Njih se treba osloboditi i to u što većem broju a ja sam tu da u tome pomognem!", hvalisao se Laki.  "Zato i kažem da kinjiš ta jadna stvorenja, ti bezdušni idiote! Oh, jadne životinje!", podboči se Salina ljutito pa se zagleda svadjalački  u njegovo lice.

Dečaci okrenuše glave od njih pa se opet posvetiše onom što su započeli.

"Ne pričaj gluposti Salina. Mravi nisu životinje već ružni i beskorisni žohari. Gamad koju treba uništiti.", ponovi Laki.

"I insekti su životinje, neznalice jedna. Da si pazio malo u školi znao bi da su insekti vrlo korisni."

"Ha, da se ne nasmejem!", pogleda značajno svog drugara pa istovremeno prasnuše u smeh.

"Možda su tebi od koristi ti kraljice rugoba!", obrati joj se Pajo pa pokazuje sa obe ruke zamišljenu krunu na glavi.

"Ne pričaj gluposti Pajo! Ti bi bar trebao da imaš više pameti od Lakija.", a onda primeti vreću pored njegove noge.

"Šta ti je ovo? Šta krijete tamo?", upita Salina pa trgne kesu pre no što je uspeo da je spreči u tome.

"Ništa! Ne diraj ti radoznala žabo!", ali je ona već virnula unutra pa ostade zaprepaštena.

"Darja, pogledaj! Koliko su samo puževa sakupili? Šta nameravate sa njima? Da ih ubijete?"

"Ne lupetaj gluposti i ne mešaj se u tudje poslove?", uzvrati joj Pajo drsko.

"Nemoj ti meni u tudje poslove! Puževi ne pripadaju ni tebi, ni Lakiju već prirodi i nemaš nikakvo pravo da tako postupaš sa njima.", uzavri devojčica od besa.

"Šta se peniš ti ridjokosa veštice!", podsmehnu joj se Laki.

"Veštice? Ja sam veštica?", podboči se Salina pa ga šutne u nogu.

"Naravno. Nekada davno su sve ridjokose smatrali za veštice. Zato su ih spaljivali na lomači."

Dok su se oni raspravljali Darja zgrabi kesu sa puževima pa ih stade u trku rasipati po livadi.

"Hej, kako se usudjuješ? Sakupljao sam ih satima.", naljuti se na nju Pajo pa potrči za njom.

"Ko ti je kriv kada praviš budalaštine i nepotrebne stvari.", uzvrati mu Salina.

Laki se zagledao u njih pa nije ni primetio da je nogom zagazio u mravinjak. Tek kada se stadoše penjati po njegovim nogama ti crveni, živahni insekti primetio je da su mu listovi prepuni i da ga svuda peče i svrbi. On pokuša da ih otrese i očisti dole rukom ali su izvirali sa svih strana. Od besa stade gaziti svom silinom po mravinjaku kako bi ih uništio sve do jednog. Za tren je ostala gomila zgaženih, mrtvih mrava a njihova tvrdjava je bila potpuno uništena.

"Ne! Prestani, ti bezosećajno čudovište!", vrišti na njega Salina pa se obe počeše sa njima gurkati.

Ali za mrave je već bilo prekasno. Onima što uginuše nisu više mogle pomoći. Dok su se gurkali Salini ispade parče papira iz džepa. Laki ga zgrabi munjevitom brzinom pa se grohotom nasmeja.

"Pajo pogledaj! Ovo je njima aviončić!", pa se  stadoše smejati njenoj napravi.

"Šta se smeješ? To jeste aviončić! Vrati mi ga!", pa skoči da ga preotme nazad iz njegove ruke.

"Ovaj zgužvani papir nazivaš aviončićem? Nemaš ti pojma kako se pravi papirni avion. Siguran sam da ne može da poleti."

"Može!", pa pokuša da ga zgrabi iz njegove ruke ali ga je on podigao visoko iznad svoje glave.

"Ne može!", uzvrati joj Laki pa zavitla aviončić u vazduh ali se ovaj sruši kao klada.

Dečaci se stadoše smejati a ona pocrvene. Taman htede da ga podigne sa zemlje kada ga Laki šutne. Nju sasvim iznervira njegovo ponižavajuće ponašanje pa mu udari šamar.

Iznenadjen i još više povredjenog ponosa Laki se uhvati za obraz pa pozove drugara: "Hajde Pajo, odemo dalje od ovih divljakuša."

Kada se udaljiše Salina vrisnu od ljutine: "Mi smo glupe i divljakuše? A pogledaj samo njih šta rade?", reče pa se uputiše polako ka Salininoj kući.

Livada se prostirala odmah iza Salinine kuće a prva kuća ispred njene je bila Lakijeva. Pre no što je ušla u svoje dvorište spazi trojicu dečaka.

"Ah, evo i onih bezobraznika! Braća Bognar!", došapne Darji pa pogleda na trojicu dečaka. 

"Ni oni nisu ništa bolji od ove dvojice čak mi se ponekad' čini da su još mnogo gori.", nastavi ona.

Darja se nasmeje: "Naravno da su Laki i Paja bolji. A posebno Laki jer ti se svidja."

Salina pocrvene pa joj odbrusi: "Darja ne pričaj gluposti! Pre bih u zemlju propala nego da mi se svidja taj, taj, taj...", pa ne nadje odgovovarjuće reči za njega. Drugarica samo slegne ramenima: "Kako ti kažeš!", ali je znala da se Salini Laszlo oduvek svidjao.

"Samo da nije takav mučitelj životinja bio bi sasvim u redu. Taj idiot!", pomisli Salina pa obe izgubiše iza zavese na vratima.

Trojica pridošlica primetiše opustošeni mravinjak i mrave koji su se borili za život. Znali su odmah da je to Lakijevo delo a oni su voleli da se takmiče sa njime u okrutnosti. Zato stadoše gaziti nogom preostale mrave i izravnavati petama preostale uzvišice na mravinjaku.

Salina to primeti pre no što je ušla kroz kapiju pa se sva zadihana vrati: "Hej, prestanite!"

Ali oni nisu imali nameru da se zaustave. Još ih je više zabavljalo što su se devojčice ljutile pa su skakutali izmedju njih i nogom gazili sve pred sobom.

"Odmah prestanite ili ću vas reći nastavniku biologije!", zapreti im Salina.

"Oh, štreberka je postala i tužibaba.", reče joj najstariji i najvišlji od braće pa je snažno gurne. 

Ona se zaljulja, izgubi ravnotežu i sruši se dole u travu. Dok je sedela bespomoćno Darja je pokušavala da otera onu dvojicu ali se samo bezuspešno gurkala sa njima.

Najstariji od braće Bognar se sagne dole ka njoj pa se osloni na kolena i pripreti joj: "Samo zucni bilo kome pa ćeš videti šta će te snaći."

"Hej, ostavi je na miru i to smesta!", začu se iza njih Lakijev glas.

Braća jedva dočekaše da se imaju sa kime potući pa se stadoše sa njima gurkati i tući.

"Što je braniš? I ti sam rušiš mravinjake i ptičja gnezda. Prošli put si vitlao mačku za rep i bacio je u vis. Za to se nisi bunio! Ako nas oda obojica ćemo imati isti problem. Ne razumem te! Trebalo bi da si na našoj a ne na njenoj strani", ubedjuje ga zajapureni dečak.

"Ubijati bube je u redu ali tući devojčice nije. To može činiti samo jedna kukavica.", drekne Laki na njega.

"Povuci reč! Nisam kukavica!", reče pa mu obavije ruku oko vrata.

Laki se koprcao ispod njegovog pazuha pa ga mune iznenada šakom u rebra. Krupni dečak se savije u struku pa se hramljući odvuče sa braćom odatle.

"Još ćemo se mi ponovo sresti!", pripreti mu ovaj pesnicom iz daljine.

"Kad' god hoćeš! Ja sam spreman!", prsi se Laki dok se Pajo radzragano smejao.

"Šta se smeješ? Ništa nije smešno.", reče pa pruži Salini ruku.

Ona skoči na noge pa ga odgurne takvom snagom da se zateturao.

"Ne treba mi pomoć od takvih kao što ti!"

"Hej, šta sam ti učinio?"

"Još pitaš? Ti ubico insekata. Ti bezdušni stvore. Kada se samo setim koliko si gnezda srušio, mravinjaka pogazio, mrzim te iz dna duše.", reče ljutito pa krene ljutito sa drugaricom kući.

"Dobro, kako hoćeš ti uobražena štreberko! Ali nemoj doći posle da tražiš od mene pomoć!", upozori je.

"Budi uveren, radije ću umreti nego od tebe ikada zatražiti pomoć! Ubico!", ne odoli da mu još jednom dobaci.

"Nije tako ružna ta Salina, samo da nije takva uobražena štreberka. To sve na njoj kvari.", pomisli Laki ali ne dopusti sebi da to njegov drugar primeti.

Ali obojicu je prošla volja za bilo šta pa se snuždiše i uputiše njegovoj kući. Nisu valjano ni prošli kroz kapiju a Laki odmah primeti da nešto nije u redu. Njegova mama je stajala napolju i vikala na nešto što se nalazilo na vrhu oraha odmah pored kuće.

"Vrati mi nazad moje stvari! Ti kradljivice!", vikala je na svraku na drvetu.

Dečaci dotrčaše do nje: "Mama, šta je bilo?"

Ona okrenu glavu na čas ka njima pa opet nastavi da posmatra crno belu pticu na grani.

"Samo na tren sam spustila prsten na prozor, tek toliko da operem ruke i eto. Toliko je bilo dovoljno da doleti svraka i ukrade mi burmu."

Lakiju to bi dovoljno da se pokrene pa se stade verati uz drvo. I zaista, u njenom kljunu ugleda zlatni prsten koji je blještao na odsjaju sunca. 

"Pazi da je ne oteraš!", dovikne mu mati ali bi prekasno.

Kao da se na tu njenu rečenicu pokrenula iz obamrlosti, kradljivica zaleprša krilima pa odleti ka livadi iza Salinine kuće. Dečaci jurnuše za njom kako je ne bi izgubili iz vida pa je zatekoše na krovu Salinine kuće, odmah iznad oluka.

"Pssst, budi tih! Da se ne uplaši i ne odleti još negde dalje.", pripreti Laki svom drugaru.

"Neće ona daleko. Mora da tu negde u blizini ima gnezdo.", uzvrati mu Paja šapatom.

Laki nije znao kako da dodje do nje jer nije bilo ničega u blizini što bi mu poslužilo da se popne na krov. Ugledavši ih iz daljine pritrčaše im ona tri ista dečaka što su došla na livadu nakon što su oni otišli pa zgrabiše kamenje i počeše da gadjaju svraku.

"Hej, ostavi svraku na miru! To je moja svraka! Ako se uplaši pobeći će!", pripreti im Laki.

"Tvoja svraka?", smeje se najviši i najkrupniji medju njima.

"Od kada svrake pripadaju tebi?", ismevaju ga dečaci.

"Ta glupa ptičurina je ukrala maminu burmu ako je uplašite ispustiće je negde i neću je više nikada naći.", pokuša on da ih ubedi.

Ali oni su bili isto tako bezobzirni kao i on ako ne još i više pa se ne dadoše tako lako ubediti. Činilo se da ih sve to neobično zabavlja pa uz inat nastaviše da je gadjaju kamenjem.

Uzalud su njih dvojica skakali oko njih i pokušavali im oteti kamenje iz ruke, kamenčići su pljuštali po krovu kao kiša. I zaista, svraka se uplaši, krikne a prsten joj ispade iz kljuna. Videvši to Laki se sasvim razljuti pa se uhvati u koštac sa najvećim dečakom. Za čas nastade tuča, počeše se gurkati i hrvati a svraka se izgubi u jednoj od krošnji. Čuvši buku koja je dolazila sa krova devojčice istrčaše napolje pa ih zatekoše kako se tuku.

Čim je videla da su trojica protiv dvojice Salina vikne: "Tata!", iako je znala da on trenutno radi i da nije kod kuće.

Ona trojica popustiše, pokunjiše se pa uhvatiše štraftu dok je onaj najkrupniji dovikivao: "Još nisam završio sa tobom Laki! Čuvaj me se! Ovaj put si se izvukao ali sledeći put nećeš!"

Laki poskoči da krene za njim ali ga Pajo i Salina silom zadržaše.

"Pusti ga, neka ide!"

"I šta ću sada? Ova glupa ptičurina je ispustila iz kljuna mamin prsten. Gde sada da ga nadjem?", žali se dečak.

Pajo ukratko ispriča devojčicama šta se dogodilo dok je Laki pogledom pretraživao krov. Tu ugleda jedno lastavičije gnezdo i pticu koja je donosila crviće i njima punila tri otvorena kljunčića a zatim bi ponovo zalepršala krilima i vinula se u visinu. On se sasvim razljuti na te glupe ptice jer su po njemu samo pravile bespotrebne nevolje. Ni one nisu bile ništa bolje od ostale gamadi i žohara. Ljutit zgrabi par kamenčića pa stade njima gadjati bespomoćne ptiće u gnezdu.

"Laki! Jesi li sasvim poludeo?", vrisne Salina zaprepašteno na njega.

"Šta su ti jadni ptići krivi?", gura ga Darja pokušavajući da mu otme kamenje iz ruke.

Ali Laki je bio toliko obuzet svojom ljutnjom da je samo želeo nekome da vrati milo za drago. Pošto nije mogao da dohvati svraku, svoju ljutnju je iskaljivao na nedužnim lastama.

"Šta te briga? Jesi li ti ptica ili si možda njihov advokat?", uzvrati joj zajedljivo.

"Nisam ničiji advokat ali kako možeš napadati ta bespomoćna bića! Neko im mora pomoći!", podboči se Salina.

"Eh, baš ću raditi onako kako ja hoću!", pa zgrabi oveći kamen i zavitla ga ka gnezdu.

"Bube, ptice! Sve su to bezvredne gnjide! Njih treba zgnječiti nogom kao pikavac. Koga je briga?"

Salina htede da ga zaustavi ali je Paja zgrabi i stisne joj ruke na ledjima. Koliko god da se opirala ipak je dečak bio jači od nje. Kao da je osetila da su njeni ptići u opasnosti lastavica se vrati pa stade sletati na njih kao borbeni avion. Laki prekrije rukom lice 

[image: ]pokušavajući da se zaštiti ali ptica nije nikako odustajala. Udarala ga je svojim krilima pa osetio oštru bol na dlanovima. Krv mu šikne iz ruke na mestu gde ga je lasta kljucala. On se još više razljuti pa dohvati drugi kamen i njime pogodi pravo u gnezdo. Jedan ptić izgubi ravnotežu pa ispade iz gnezda a preostali udariše u paničnu 

dreku. Lastavica poče još više da ih saleće ispuštajući visoke piskave tonove. Očajanje se ogledalo u njenim očima. Koliko god da je bila borbena protiv ljudi nje mogla ništa. Nije mogla od njih zaštititi svoje ptiće. 

"Kako bi se ti osećao da si na njihovom mestu?", uperi Salina dlanove o njegove grudi pa ga stade gurati.

"Volela bih da si i ti sam insekt pa da se ovako ophode prema tebi!", uzvikne devojčica van sebe od besa.

Nije to redovno ni izgovorila a lastavičin cvrkut se pretvori u nepodnošljivo pištanje visokog tona. Svo četvoro se zguriše ne bi li izbegli njene nalete ali se ptica obruči nekoliko puta na njih. U očima joj se ogledao strahoviti bes, bes očajne majke koja je branila svoj podmladak.

Nisu bili sasvim sigurni ali im se svima odjednom činilo da im lastavica govori: "Ko drugome zlo želi, nek' ga sa njim podeli."

"Ko to govori?", osvrće se dečak osluškujući nepoznati glas.

Nadeleko i naširoko osim njih četvoro nije bilo nigde nikoga u blizini pa se samo osvrtaše unezvereno oko sebe.

A onda se lasta iznova ustremi na njih pa začuše taj isti glas: "Kad' sedmi put izletim svoj let, snaći će vas užasan svet!"

Njihove oči su prestrašeno brojale krugove koje je lastavica pravila preko neba. Čim je sedmi put preletela iznad njihovih glava lasta odlete u svoje gnezdo. Ali pri zadnjem letu joj se iz krila poče osipati sitna zvezdana prašina. Iako je bilo proleće sa neba se sručiše pravi smetovi nečega što je ličilo na sneg.

"Šta? Ko to govori? Da li se samo meni učinilo da lastavica priča ili me je sunce udarilo u glavu?", upita ih Laki.

"Kako je lepo!", divi se Salina ne obraćajući na njega pažnju.

"Sneg krajem maja?", smeje se Paja pa raširi ruke kako bi uhvatio koju pahuljicu.

Darja se sagne iznad njegovog dlana pa stade pomno da osmatra pahulje. Ali to nije bio sneg. Behu to neke čudne sitne, bele zvezdice.

"Još nikada nisam videla ništa slično ovome. Šta je to?", čudi se Salina pa dotakne vrhom prsta belu zvezdicu na njegovom dlanu.

Ali ova se nije topila. I dalje je bila čvrsta i postojana kao da je bila sazdana od neke čudne bele prašine.

"Odakle padaju ove prekrasne bele zvezdice?", čudi se njena drugarica.

A onda joj Salina htede odgovoriti na pitanje: "Nemam pojma odakle.", ali ne uspe do kraja završiti rečenicu jer začuše gromoglasni prasak a blještavilo ih sve zaslepi. Zvezdana prašina ih zaspe i napuni im oči i sluznice pa im se strahovito zavrti u glavi. Počeše kašljati i trljati oči od prašine ali sve je bilo uzalud. Podiže se iznenadna nezapamćena oluja. Vetar kovitla belinu i bacaka je sa neba u smetovima. Jedva su se zadržavali na nogama pa se zgrabiše svi za ruke kako ih vetar ne bio odneo sa sobom.

"Aaaa! Upomoć", viče Salina ali joj se glas gubio u oluji.

Vazduh zatreperi pa se sve oko njih pretvorilo u krupne čestice. Kao da se razložilo na sopstvene atome. I zemlja. I nebo. I vazduh. Sve osim njih samih. Čestice zatreperiše pa se pretvoriše u srebrne loptice nalik balončićima od sapunice. Bio je to užasan osećaj. Bili su svesni svega a nisu mogli pobeći iz tog užasnog košmara. Balončići stadoše kružiti i vrtiti se vrtoglavom brzinom komešajući se medjusobno bez ikakvog reda. Neko neobično šuštanje poput uzavrelih talasa zagluši sve ostale zvuke pa im se uši začepiše a pogled im postade mutan. Ništa osim njih samih se nije moglo raspoznati. 

"Ah, šta se dešava sa mnom?", zapomaže Laki.

"Sve mi se vrti i strašno mi je muka."

"I meni! Zašto je drveće tako džinovski poraslo?", žali se Pajo.

Ali pre no što je iko od njih mogao dodati ijednu jedinu reč, njima toliko pozli da se saviše od mučnine pa se konačno srušiše bez svesti na tlo. Sve utihne, oluja prestade kao da je nikada nije ni bilo. Zvezdana prašina ispari a svet ponovo živne u svojim veselim i živahnim bojama. Čulo se zujanje bubica iz visoke trave dok ih je sunce mazilo svojim žutim zrakom. Činilo se da je sve kao i inače osim što su svo četvoro ležali nepomično na tlu u dubokom snu iz kojeg se nisu mogli probuditi. Neko vreme su ležali bez svesti a onda se počeše jedan po jedan buditi.

Dok su ležali na zemlji ošamućeni nisu ni slutili šta ih je snašlo a onda se Laki uhvati za glavu pa poče kukati.

"Auh, što mi se vrti. Pući će mi glava. Šta se desilo?" 

"Nemam pojma! Skini noge sa mene i onako me sve boli još me i ti stiskaš.", uzvrati mu Paja pokušavajući da se raspetlja ali nije imao snage ni da se pomeri a kamoli da gurne Lakija sa sebe.

Salina skine Darjinu ruku sa lica pa se ispravi i sedne. Darji bi čudno što ova mirno sedi i ćuti toliko vremena pa stade i sama da se raspetljava od one dvojice. Kad' su se konačno i ono troje oslobodili i seli a pogled im se dovoljno razbistrio i oni su zanemeli. Nekoliko minuta nisu prozborili ni jednu jedinu reč. Srce im je ludački tuklo u grudima. Iako su želeli da vrište i viču ni najmanji zvuk nisu mogli iscediti iz grla. Sve se oko njih promenilo. Ništa više nije bilo kao do maločas. Sedeli su na zemlji u nekoj nepoznatoj šumi ispod krošnji koje su završavale u nebu. Nisu imali pojma gde se nalaze pa su uplašeno osmatrali sve oko sebe. Još do maločas su bili na Kašparovoj livadi iza Salinine kuće a sada su negde u ovoj mračnoj i neopisivo visokoj prašumi. Laki je još uvek zabezeknuto zverao oko sebe pa potrlja ponovo oči šakama misleći da mu se prividja. Mislio je valjda ako ih dovoljno dugo trlja da će slika koju je imao pred očima jednostavno nestati. Ali užasavajući prizor je i dalje bio ovde.

Salina upita plašljivo: "Gde smo? Kakva je ovo šuma?"

"Ne znam!", promuca Paja posmatrajući neobična drveća koja su bila bar stotinu metara visoka. 

Njihove glave su skoro dodirivale ledja koliko su morali podići pogled u potrazi za nebom koje je tek ponekad provirivalo izmedju gustog granja. Ali onda Laki ugleda devojčice kako stoje i zure u ogromne insekte koji su im preletali preko glava. Insekti veličine konja i krava a poneki i mnogo veći su leteli jedan za drugim. Zujanje je bilo toliko glasno da im se činilo da su helikopteri direktno iznad njih. Na sekundu pomisli da su se našli negde u vremenu dinosaurusa ali onda Paja htede da se pomeri ali mu to nije polazilo za rukom. 

"Ne!", vrisne dečak a svo troje okrenuše glave ka njemu.

"Oh ne, Pajo! Šta se zaboga sa tobom desilo pa ga svo troje opkoliše i stadoše oko njega obilaziti.

"Zamisli, ti si postao puž!", stade mu se Laki podsmevati.

"Spor, ljigavi puž!", cereka se ovaj dalje.

"Hej! Što se vredjaš?"

"Što?", čudi se dečak.

"Još do malopre si se igrao sa njima kao da su bezvredno kamenje."

"Do malopre nisam i sam bio puž!", uzjoguni se Paja.

Laki mu pridje pa mu podigne kačket sa očiju i virne mu u lice.

"Uživao si da ih bacaš visoko pa da ih posmatraš kako padaju i kotrljaju se po zemlji. Kako su samo uvlačili svoje mesnato, sluzavo telo u kućicu. Prvo rogove pa onda telo!"

"Ćuti! Od same pomisli na to me boli čitavo telo!"

Salina mu pridje sa ledja pa nasloni uvo na ljušturu kućice i stade da osluškuje.

"Čuje se svaki šum iznutra. Kao da ti krče creva.", pa kucne pesnicom po kućici.

"Jao, prestani! To mi stvara košmar u glavi. Odzvanja mi u ušima kao eho."

"Oh, izvini, nisam htela.", povuče se Salina postidjeno.

Laki se drži za stomak pa se i dalje presavija od smeha.

"A šta se ti smeješ?", upita ga Paja plačljivim glasom.

"Kako da se ne smejem kada izledaš kao da nosiš ceo kiosk na ledjima!"

Paja se još više snuždi: "Tako se i osećam. Ledja mi pucaju. Hoću da ovo smesta prestane! Smesta! Ne mogu ovo da izdržim." a onda i sam odmeri Lakija.

"A ti baš imaš mnogo razloga da se smeješ. Bar nisam tako ružan kao ti. Bolje da sam puž nego gnjida sa tom ružnom facom."

"Hej! Kako se usudjuješ da tako razgovaraš sa mnom. Nemoj da se vredjaš jer ako te raspalim.", pripreti mu pa pokuša da zgužva ruku u pesnicu.

"Nije te vredjao.", uze Salina Paju u zaštitu, "Samo ti je rekao onako kako jeste."

Tek tada Laki ispruži ruke pa shvati da su neobičnog oblika i zelene boje. Na čas zastade pa se stade ogledati od glave do pete.

"Šta se sa mnom dogodilo? Ličim na neku ružnu gnjidu.", promuca panično.

Salina zavrti glavom: "Ne ličiš! Ti jesi ružna gnjida."

"Stvarno si ružna bogomoljka.", pridruži joj se i Darja.

Lakijeve oči se udvostručiše. On baci pogled na svoje ruke koje behu duge i zelene a isto kao i noge. Grozničavo opipa glavu pa oseti pod rukom da je velika pa se slučajno žagne šiljkom u oko. Unezvereno se stade osvrtati oko sebe pa odjuri do prve barice. Tu se sruši na kolena pa baci pogled na svoj odraz u vodi.

"Ah, ne! Ružan sam kao štakor!", prolomi se vazduhom njegov krik.

U gustom šipražju se trglo nekoliko grana sa kojih je nešto odskočilo.

"Šta nam se dogodilo? Gde smo? I zašto svi izgledamo kao insekti?"

"Zašto postavljaš deset pitanja odjednom?", čudi mu se Salina.

"Ionako nemam odgovor ni na jedno jedino tvoje pitanje.", pa se i sama stade ogledati.

"Oh, izgleda da sam i ja neki insekt!", primeti Darja tek sada da se i ona sasvim promenila.

Salina iskrivi glavu ka svojim ledjima što je najviše mogla pa zadigne jedno stopalo.

"Ja sam leptir?", upita više samu sebe zaključujući ono što je i sama videla pa naglim pokretom rastrese i razvije dva prekrasna plava krila.

"Vau, što si lepa.", divi joj se drugarica.

"A šta sam ja Salina?", upita je strepeći od onoga što će joj saopštiti.

Drugarica joj pridje s'ledja pa rukama raširi njena prozirna višestruka krila. Ona behu duguljasta i prekrivena tvrdom neonskom plavičastom opnom koja se sjajila na suncu u svim duginim bojama. Salina podigne jedno krilo pa stade da viri kroz njega kao kroz neki prozirni vitraž. 

"Hm, ako mene pitaš mislim da si ti vilin konjic."

"Oh, predivno! To je tako prekrasan insekt!", pljesnu rukama zadovoljno.

"Baš si lepa! Baš sam lepa!", brecnu se Laki na njih iznervirano.

"Devojčice su definitivno blesave! Čak i ovde u ovakvom stanju", pa pokaže rukom na sebe od glave do pete, "nemate drugih problema nego da razmišljate o lepoti."

One istovremeno slegnuše ravnodušno ramenima.

"Donekle si u pravu ali je još uvek bolje da razmišljamo pozitivno nego da histerišemo kao ti.", podboči se Salina.

"Pozitivno? Ti to zoveš pozitivnim? To se graniči sa ludilom ako baš želiš da znaš!"

"Ne vidim razlog zašto se toliko peniš?", slegnu ona ramenima.

"Ja samo hoću da pronadjem način da se vratim na staro a vama ako se ovde više svidja a vi onda ostanite tu pa lepršajte tim vašim prelepim krilima.", pa se okrete i stade da istražuje okolinu.

"Pusti ga, samo je ljubomoran!", šapne Salina Darji.

On ih ču pa se lupi dlanom po čelu ali se ipak posveti onom što je započeo i stade podrobnije istraživati okolinu oko sebe.

Nije trebalo mnogo vremena a Laki shvati da se odavde neće tako lako izvući pa ga uhvati neopisiva histerija: "Mama! Hoću kući!"

"Ha, nije više tako hrabar kao što se predstavljao. Mislim, sada kada je postao buba.", šapuće Salina Darji.

"Pre bih rekla da je preplašeni plačljivko.", potvrdi joj ona nazad.

Svo četvoro je stajalo i posmatralo  prašumu usred koje su stajali. Tek sada su primetili da je šuma neobično gusta a visinom je prevazilazila sve prašume u Africi i Amazoniji o kojima su ikada bilo šta pročitali. Gusto, gotovo neprobojno zelenilo ih je okruživalo sa svih strana. Svako stablo je bilo višlje bar dvadeset puta od najvišljeg drveta na Amazonu. 

"Jedva se vidi nebo.", uzdahne Pajo prestrašeno.

"Kako da znamo gde se nalazimo kada je sve tako visoko. Moramo pronaći neko mesto gde bismo se mogli popeti i odatle dobro osmotriti.", stade Laki da mudruje.

"Ti si bar insekt pa možeš skakati.", pozavide mu drugar.

Laki se zamisli na tren. On nije bio tip koji će lako odustati od onoga što je nakanio. Zato se zaleti koliko je mogao od žbunja pa se vine u visinu i poče skakati sa lista na list. Ali ono što je njemu kao detetu bio list kao insektu je predstavljalo gotovo nesavladivu prepreku. On uspe da se popne jedva do četvrtine kada njegovo telo nenaviknuto na ovoliki napor izgubi snagu pa stade kliziti sa lista na list i odskakivati. Ledja ga zaboleše od udaraca pa se na posletku začuje tresak. Začu se tup odjek njegovog tela kada je dodirnuo zemlju a malo prašine se podiže u zrak.

"Jao! Mislim da sam nešto slomio!", zajauče a drugari pohitaše ka njemu.

Dok su devojčice stigle za čas Paji je trebala čitava večnost.

"Hej, čekajte i mene!", ali one već otrčaše ne čekajući na njega.

Jedva su uspele Lakiju da ispetljaju glavu izmedju nogu.

"Pazite, slomićete mi nešto! Smotane!"

"Dobro kako hoćeš!", reče Salina pa ga ostavi tamo da leži bespomoćno.

"Hej, samo sam se šalio!", pokunji se Laki jer bi svestan da neće moći ustati bez njihove pomoći.

Salina se vrati pa mu stade izvlačiti zapetljane ruke pa mu pripreti: "Ako budeš bezobrazan ostaviću te tu da se sam raspetljavaš."

On ućuti jer mu je bilo krivo što je bio prinudjen na tudju pomoć. I to na pomoć baš onih devojčica koje je do maločas omalovažavao kad' god je to poželeo.

One mu ispraviše ruke i noge: "Eto tako! Ispravi se i sedi. Nije ti ništa slomljeno."

"Otkud ti znaš? Da nisi možda po ceo dan lečila insekte pa sve najbolje znaš! Štreberko!", nije odoleo a da je opet ne uvredi.

Salina uzdahnu: "Da ti je bilo šta polomljeno ne bi toliko mlatarao oko sebe."

"Oh! Zaista!", reče na to pa ustane pomalo umiren.

Nastavili su da hodaju kroz džunglu jedino je Paja neprestano za njima zaostajao.

"Hajde požuri, šta se otežeš?", vikao je Laki na njega sa čela kolone.

"Ja bih ali ne mogu. Kuća mi je previše teška pa sam zato toliko spor. Koliko god da se trudim ne ide. Ako vam smetam a vi idite bez mene!", pa stade neutešno da plače.

Devojčice dohitaše do njega pa ga obe zagrliše. Poslednje što bi učinile je da ostave ovde Paju samog samcijatog. 

Laki je dotle skakutao nemirno sa jednog kraja na drugi, istražujući put i način kako da se odavde izbave. Njega nije toliko tištila Pajina nezgoda koliko činjenica da je i on sam ovde zarobljen.

Pored njih prodje kolona buba. Oni se uplašeno povukoše u stranu strahujući da će ih ove napasti. Ali bube su išle svojim putem ne obraćajući na njih pažnju. Tek jedna stade da ih ogovara: "Kakve rugobe! Video sam već svakakvih buba ali ovako ružnih još nikada. Skoro da liče na ljude.", primeti ona.

Bube ih zgroženo zaobidjoše pa se hitro izgubiše u zelenilu. Ali u raspravi ih prekidoše neobični zvuci koji su dopirali izmedju stabala. To čudno šuštanje se približavalo sve više i više. Devojčice se stisnuše jedna uz drugu. Strah im je izbijao iz očiju. Nešto ogromno je gmililo izmedju stabala po zemlji.

"Zmija!", vrisne Darja.

"Prava zmija se ne čuje toliko.", pokuša Laki da ih uteši ali ni sam nije bio u to ubedjen. Zato zgrabi jednu granu pa se namesti kao da čeka loptu za bejzbol da doleti pa da je udari.

Ono troje se posakrivaše tražeći zaštitu iza njegovih ledja. Taman je zamahnuo da udari glavu koja im se opasno približavala kad' ga jedan glas zaustavi.

"Tuut-tuut! Mesto za prolaz molim!", poviče ružičasta glava za kojom je puzalo telo kojem se nije video kraj.

Ono troje odskočiše u stranu samo je Pajo pokušavao da se okrene ali mu to nije polazilo za rukom. Kućica je bila preteška a on nije bio vičan kretanju sa tolikim oklopom. Taman uspe da okrene jedan rog u stranu pa mu odmah bi jasno šta to prolazi pored njih.

On se grohotom nasmeja posmatrajući ih zgrčene i stisnute na gomili.

"Od kada se plašite od obične kišne gliste?", smeje se slatko.

"Od kišne gliste?", ponoviše istovremeno svi i otvoriše oči.

"Dobar vam dan, mladići i devojke!"

"Dobar dan!", uzvratiše svi spontano.

"Jesmo li se mi to upravo javili kišnoj glisti?", upita ih Laki tiho još uvek ne verujući da se sve ovo zaista dešava.

"Izgleda da jesmo.", odgovori mu Salina potvrdno pa uzdahnu.

"Gde smo mi to završili?", upita se u sebi.

Konačno je došlo vreme da se ogledaju oko sebe i saznaju gde se nalaze i kako su ovde došli. Ali oko njih je bila samo gusta prašuma koja je treperila na vetru. Stabla su bila neobično visoka, kakvo ljudsko oko još nikada nije ugledalo. Laki odmah uvide da bez nekog pomoćnog sredstva neće biti u stanju da se probijaju kroz šiprag pa pronadje parče bačene žice koje je visilo sa jednog stabla. 

"Kakva su ovo čudna drveća?", stade on da gundja pa iskrivi vrh žice teškom mukom i udari njome po listu.

"Ovo nam može poslužiti umesto noža. Za tanje grane će dobro poslužiti. Bar ćemo moći otvoriti sebi put i izaći iz ovog zelenog pakla."

Ali niko na njega nije obraćao pažnju.

Salina je izgledala sasvim udubljeno u svoje misli kao da se skoncentrisala na nešto. Devojčica udahne vazduh duboko u pluća pa rastrese oba krila i raširi ih najviše što je mogla. Krila zalepršaše snažno i graciozno. Noge joj se odvojiše lagano od tla pa isprva ostade da lebdi u jednom mestu odmah iznad zemlje. Srce joj je ludo treperilo od uzbudjenja. Leteti ili bolje reći lebdeti je za nju bilo sasvim novo iskustvo pa je bila potpuno fascinirana time. A onda zatreperi još jače a što su joj se krila brže kretala s'tim se sve više podizala od zemlje.

"Darja, vidi! Ja letim!", pa se stade neobuzdano smejati od oduševljenja.

"Oh, fantastično! I kakav je osećaj?"

"Ne mogu da ti opišem. Ne može ničim drugim da se uporedi. Jedinstveno! Nezaboravno! Oh, kada bih mogla zauvek ovako da letim!", poželi ona glasno pa se stade podizati sve višlje i višlje.

"To! Leti Salina! Leti!", bodri je drugarica.

Ali njena krila nisu imala potrebnu snagu da je vinu sasvim visoko pa se devojčica spusti iscrpljena na zemlju.

Zadihana, grabeći se za vazduh reče im: "Uh, ovo je baš teško. Probaj i ti Darja. Možda ćeš ti uspeti.", podstakne svoju drugaricu.

Ova plašljivo pogleda gore ka nebu. 

"Ali to je tako visoko. Šta ako padnem?", poče ona da strahuje.

"Neće ti biti ništa! Imaš krila, ona će ti omekšati pad ako se ne uspeš održati u vazduhu.", prenese joj ona svoje kratko iskustvo.

Ona uvide da je sada na nju došao red da pokuša da ih izbavi iz ove bezizlazne situacije pa zaleprša krilima. Otisne se lagano od zemlje gotovo kao da je sa nje odskočila. Njena krilca nisu udarala tako velikom brzinom kao Salinina ali je prizor lepršavih šarenih krila bio nezaboravan. Ona skupi čitavu svoju snagu pa je usmeri u krila i uzdigne se visoko iznad krošnji. Tu ostade da lebdi neko vreme u istom mestu. 

"Šta li radi već tamo toliko? Zašto nam ništa ne govori?", besni Laki nestrpljivo dok su je čekali. Od svih njih baš se on najviše ljutio još uvek ne shvatajući da je on bio najzaslužniji što su sada svi bili u nevolji. Želeo je da se što pre vrati svojoj kući i da ponovo bude običan dečak.

"Šta vidiš odatle? Gde smo? Jesmo li blizu kuće?", pa pokuša i sam da se uzvere uz najbliže stablo.

Darja se spusti izmedju gustih krošnji pa sklopi krila poput kišobrana. 

"Reci nam već gde smo? Zašto ništa ne govoriš?", napadne je Laki nestrpljivo.

"Eh, kada biste samo mogli da vidite kako od gore sve izgleda. Zadivljujuće i zastrašujuće istovremeno. Krošnje su u ljudskim razmerama bar stotinu metara visoke. Ova šuma je ustvari Kašparova livada samo što nama izgleda kao neprokrčena prašuma.", odgovori im konačno. 

Deca je posmatraju ćutke a Laki nestrpljivo poskoči. 

"Još uvek nisi rekla jesmo li blizu kuće?"

Njena glava klonu. 

"Moram vas razočarati. Ovo je sasvim drugi kraj livade.", reče a zadnji tračak nade u njima utihne.

Salina i Paja se sasvim rastužiše a Laki stade da šuta sve oko sebe. On šutne u jedan smotuljak a iz njega se začuje piskavi glas.

"Hej, samo bez nasilja molim!", reče buba pa se odvije iz klupka. 

On odskoči od klupka kao oparen pa stade mucati.

"Oh izvinite, mislio sam da je to samo običan list.", pa ustukne preplašeno par koraka unazad ne očekujući bilo kakvo živo stvorenje u zelenom smotuljku.

"Mislio si da sam samo običan list?  Još nikada nisam čuo gluplji izgovor. Da si uopšte bilo šta mislio ne bi to uradio. Pitam se od kada se bogomoljke ponašaju tako nepristojno?"

"Ja nisam nikakav žohar ti smrdibubo!", izdere se na nju Laki iznervirano.

Buba podiže uvredjeno nos pa se udalji bez reči, sasvim polako u svom pancirnom oklopu ispod kojeg je virilo bar dvadesetak nogu.

"Jesi li videla samo koliko ima nogu?", došaptavaju se devojčice. 

"Sve me svrbi samo kada pomislim na te sitne, sitne nožice.", reče Salina pa se strese i stade se prstima svuda češati.

"I koliko nam treba do kuće?", seti se dok se češala da upita Darju. "Ako računate distancu, vašu veličinu i brzinu kretanja, onda ste daljeni oko stotinu kilometara od vašeg cilja.", začu se jedan piskavi glas iznad njihovih glava.

Deca se trgnuše od straha pa se stisnuše jedan do drugog.

Zelena prilika raširi široka usta u osmeh: "Oh, izvinite na mojoj neučtivosti. Ja sam Timbalo!", reče cvrčak pa skine šešir sa glave i nagne se u znak pozdrava. On se nasloni nonšalantno na stabiljku iza svojih ledja pa se podboči laktom o list. Stajao je iznad njih kao na nekoj uzvišenoj bini i posmatrao ih ljubopitljivo.

"Cvrčak koji govori?", šapne Darja tihim glasom ali je on ipak čuo.

"Naravno da govorim. I ti si vilin konjic pa govoriš. Šta je u tome toliko čudno?"

Na to mu niko ništa nije odgovorio pa Timbalo nastavi: "Ako predjete dnevno dvadeset kilometara u vašim trenutnim razmerama naravno, što je dosta zahtevno kroz ovaj gustiš, trebaće vam minimum pet dana do vašeg cilja.", izračuna on na brzinu pa se zagleda u njih od gore sa svog lista.

"Pet dana? Ja neću ovde da provdem više niti jednu jedinu sekundu a ne pet dana.", uzbuni se Laki na samu pomisao da će morati ovde da provede noć.

"Zašto ti ne odletiš kući pa pozoveš pomoć?, upita Pajo Darju.

"Pomoć? Baš si smešan. Pomoć od koga?", upita ga cvrčak.

"Pa naravno od naših roditelja!", promuca bojažljivo Pajo.

"Ah, da od roditelja. Pa što odmah ne kažeš tako?", reče tobože ubedljivim glasom.

"I šta će im reći? Ona je za njih najobičnija buba. Ako ne bude imala sreće, onda će je još i papučom smožditi ili je uprskati otrovom iz nekakve flaše.", nasmeja se Timbalo.

"Tačno.", snuždi se Darja pa tek svi sada shvatiše koliko je njihova situacija bila komplikovana.

"Moja mama se jako boji od insekata.", prizna devojčica.

"I šta ćemo sad'?", upita Salina očajno.

Svo četvoro se okretaše jedno ka drugom ali niko nije znao odakle da počne. Ovo je zaista bila jedna vanredna, nesvakidašnja situacija.

"Prvo morate povratiti svoj ljudski oblik inače ćete zauvek ostati ovako. Ako prodju noći punog meseca onda ćete zauvek ostati kao insekti ovde u Hymenopteriji.", pokuša Timbalo da im razjasni.

"Ovde zauvek?", vrisnuše svi istovremeno.

"Ja sigurno neću ! Niko me na to neće prisiliti!", uzjoguni se Laki pa poče unezvereno da se šeta po malenoj čistini kao lav u kavezu. 

"Momče, izgleda da još uvek nisi shvatio gde si i zašto si ovde završio.", zavrti cvrčak glavom. 

"Teška krivica te je dovela ovde. Skrivio si patnju, smrt i razaranje. To su teška zlodela koja se kod nas u carstvu Hymenopterije ne opraštaju tako lako. Sada si ovde i niko te ništa ne pita a vratiti te može samo jedno.", reče im cvrčak smirenim glavom.

"Šta?", upitaše svi u isti glas.

Cvrčak namesti svoj cilindar pa razmisli na čas. 

"Još sam bio dete kada sam čuo da u ovakvim slučajevima pomaže samo čarobni melem."

"Čarobni melem? Kakav je to melem?", raširi Salina ruke u nedoumici.

"To je najfiniji med koji prave pčele radnici za svoju kraljicu. Kraljicu Anthophilu, najmoćniju i najmudriju kraljicu u svih sedam regija. Samo onaj ko popije gutljaj tog melema može povratiti svoj stari oblik."

"Znači da smo gotovi!", napuniše se Darji oči suzama.

"Možda u ovom trenu mrzite svaki tren što ste ovde. Ali će doći vreme kada ćete poželeti da ostanete ovde a moraćete se vratiti nazad u svoj svet.", reče on ubedljivo pa zabaci zelenom rukom šešir unazad.

"Pf, kao da bih ja ikada poželeo da živim u ovom prljavom jarku!", uzvrati mu Laki ubedljivim glasom sa vidljivom notom podsmeha.

Salina ga preseče oštrim pogledom. Bojala se da svojom odbojnošću ne otera dobronamernog Timbala. Ko će im onda pomoći ako njega bude oterao? Zato mu se obrati glasom punim uvažavanja: "Možeš li nam reći kako da stignemo do tog melema?"

"Da! Idemo iz ovih stopa da nabavimo taj melem!", iskoči Laki ispred nje gurajući sebe u prvi plan.

Iz gustiša se začu smeh sa svih strana. Tek sada su shvatili da je džungla prepuna raznih kreatura čija lica još nisu ugledali.

Timbalo se nasmeje grohotom a iz zelenila se začu jedan podsmešljivi glas: " Još nikada nisam čuo u životu ništa smešnije."

"Vi ljudi zaista imate humora.", priznade Timbalo vidno zabavljen pa sasvim nakrivi šešir.

"A šta je tu smešno?", čudi se Pajo.

"Ah, možda samo jedna mala sitnica. A to je jedna nezaobilazna činjenica. Pčelinja kraljica jedna od najbolje čuvanih kraljica na svetu, posle mravlje naravno."

"Naravno!", potvrdi Salina kao da je imala nekog pojma.

"Nećete se ni približiti košnici a već će vas pčele izbosti svojim kopljima.", nastavi Timbalo.

"A gde se nalazi ta košnica?", ne dade se Salina tako lako odvratiti.

Cvrčak se stade češati po bradi dok je razmišljao kako da im najbolje razjasni putanju.

"Na sasvim drugom kraju prašume u sedmoj regiji. Put vas vodi kroz svih sedam regija a ni kroz jednu nije nimalo lako proći. Na svakom koraku vas čekaju nevolje i smrt. Ako ipak budete preživeli sve što vas snadje na putu onda ste najspretniji i najmudriji insekti koje sam ikada sreo.", završi on svoju misao a onda skoči sa svog lista dole do njih na zemlju. 

Još neko vreme je list vibrirao pa se onda sasvim zaustavi. Cvrčak skine sa šešira osušenu slamčicu pa njome poče da crta po pesku. Crtež je ličio na zemljopisnu kartu koja je bila podeljena na sedam zemalja. 

"Evo ovako! U prvoj regiji je brdo smrti. Ko tuda prodje dobiće najverovatnije strašnu muvlju koleru. Od nje retko ko preživi. Posle toga dolazi Silvestrija ili kako je mi insekti zovemo, Ledena šuma. Ko u tu šumu jednom udje u njoj zaspe zauvek. Tako da bih vam savetovao da tu šumu obavezno zaobidjete.", pa im uputi značajni pogled.

"A kako ćemo znati da smo stigli u tu šumu? Ovde sve izgleda sasvim jednako!", upita ga Salina očajno posmatrajući gustu prašumu. Timbalo je pogleda značajnim pogledom: "Veruj mi, kada se budete približili toj šumi odmah ćete znati da ste tamo. Takvom hladnoćom odiše samo jedna šuma na svetu a to je Silvestrija!", pa nastavi da objašnjava.

"Ova regija ovde je Nigrija! Njome vladaju crni mravi. To su veoma spretni i borbeni ratnici. Teško onome ko im se nadje na putu. Vrlo su ratoborni i nemaju milosti prema svojim zarobljenicima. Ali nažalost tuda ćete morati proći, nema vam druge. Odmah do njih, ovo veliko ovde u sredini je Rubrija. Rubrija je najveća regija u Hymenopteriji. Ako ste mislili da je Nigrija opasna, onda još nikada niste bili u Rubriji. Ko se tamo nadje neka mu je bog na pomoći. To su najagresivniji, najsuroviji mravi koji postoje na svetu. Jedan njihov ugriz može paralizovati nekoliko velikih životinja. Kap njihovog otrova će vas smesta okameniti."

Od same pomisli na sve opasnosti sa kojima se moraju suočiti se nisu dobro osećali. Ali trudili su se da sakriju svoj strah i da se koncentrišu na ono što još sledi. Svaka informacija koja bi im pomogla na njihovom putu je bila od velikog značaja da živi i čitavi stignu do cilja.  

"Ovde sasvim levo se nalazi Terarija. Tu je čitav otpad koji je Kašpar ovde bacio. Idealno mesto za odmor i za prezimljavanje." Deca se pogledaše iznenadjeno. Odakle je Timbalo znao kako se Kašpar zove? On kao da je shvatio nedoumicu u njihovom pogledu im odgovori: "Oh, da. Insekti znaju sve."

"Ovi odsečci koji se svuda isprepliću izmedju ostalih regija čine Trunkatiju. Ona je obrasla neprohodnom džunglom u kojoj žive različite kreature."

Na reč kreature deca se pogledaše značajno. Sama ta reč im nije govorila ništa dobro pa im se žmarci spustiše niz ledja.

"A ovo ovde na posletku je Alvarija, pčelinja regija. Kada nju prepešačite, preostalo vam je još samo da se popnete uz drvo do pčelinje košnice i eto, stigli ste do čudotvornog melema!", reče Timbalo zadovoljan svojim izlaganjem.

"Još neka pitanja?", upita ih pa ih stade redom posmatrati.

Ali i ovo što su čuli je bilo za njih previše. Ni sa ovim informacijama nisu znali šta da otpočnu. Nije im preostalo ništa drugo no da sakupe hrabrost i krenu putem koji im je cvrčak opisao. A nisu ni znali šta bi ga još mogli upitati. Ko je od njih uostalom ikada i bio u Hymenopteriji?

"Ja ću radije izabrati smrt nego da ostanem ovde zarobljen ovako do kraja svog života.", požali se Pajo pa spusti pogled na svoje novo telo.

"I ja!", prizna Salina.

I ono dvoje isto tako potvrdiše glavama. Niko nije želeo da ostane zauvek ovde, zarobljen u telu insekta, daleko od svog bezbednog i toplog doma. A sama pomisao na Hymenopteriju i na sva ona čudovišta koja su se u njoj krila ih je skamenila od straha.

Timbalu je bilo jasno da ih muče svakakva pitanja pa reši da im pomogne savetom: "Najveći problem je što je svako od vas neki drugi insekt to jest puž.", pa pogleda na Paju.

"Svako od vas jede nešto drugo. Znači da skratim, morate utrošiti četiri puta više vremena u potrazi za hranom. Svako od vas ima sasvim drugačije prirodne neprijatelje. Što znači da vam je od sada praktično svako neprijatelj."

Deca se snuždiše, jedino Laki još nije bio potpuno svestan šta ih je snašlo.

"Kao da je to nešto teško. Ako si ti preživeo i svi ostali žohari, onda ću i ja!", pa se stade okretati oko sebe raširenih ruku aludirajući na sve insekte koji se u toj šumi nalaze.

"Kakav hvalisavac!", uzdahnu Timbalo tiho.

"Žohar veliš? Pristojnost ti nije baš vrlina. A nisam ni govorio samo o tebi već o svima vama.", nastavi skakavac.

"Šta me briga za njih?", opet će ovaj drsko.

"Svako use i u svoje kljuse!", dreknu Laki.

Timbalo raširi svoje ispupčene oči.

"Ne znam o čemu govoriš ali slutim! Da si rodjen ovde kao insekt onda bi bilo onako kako ti kažeš ali niko od vas nije iskusio život u Hymenopteriji. To je mnogo teže nego što na prvi pogled izgleda.", pokuša on da mu objasni sa mirnoćom strpljivog učitelja.

"Kao da ja želim da budem gnjida? Reci mi odmah kako da se vratim nazad i budem opet ono što sam bio.", uzvrati mu zapovedničkim glasom.

Timbalo uvide da mu sve uzalud govori. Laki jednostavno neće da sluša. Nikog drugog taj ne uvažava osim samog sebe. Izgleda da je došlo vreme da iskusi da je sam sebi najveći neprijatelj. Nije ga uzalud čuvarica Hymenopterije ovde poslala. Sada mu bi jasno i zbog čega. Dečaku je bila potrebna jedna više nego poučna lekcija. Lekcija koju će upamtiti za čitav život!

"Momak će naučiti na teži način.", pomisli pa protrlja svoje prednje nožice.

Piskavi zvuk se vine iz njegovih gudala pa se sasvim izgubi u svojoj muzici i zaboravi na njih.

"Da li ima neko od vas bilo kakav plan?", okrene se Laki svojim drugarima.

Svi slegnuše ramenima. Šta bi mogli predložiti? Još nikada nisu bili ovde, niti znaju kuda treba da idu, niti šta da rade. 

Ali od gore se ponovo odazove Timbalo: "Možda ipak postoji mali tračak nade. Ali vrlo, vrlo mali.", reče pa se počeša po glavi.

Svi mu pridjoše pa

